钦定古今图书集成/明伦汇编/家范典/第062卷 > 唐杜氏通典 > 《王侯兄弟继统不宜重服议》
## 钦定古今图书集成/明伦汇编/家范典/第062卷 > 唐杜氏通典 > 《王侯兄弟继统不宜重服议》

晋武帝咸宁二年，安平穆王薨，无嗣，以母弟敦上继
献王后，移大常问应何服，博士张靖答：宜依鲁僖服
闵三年例。尚书符诘靖曰：“穆王不臣敦，敦不继穆，与
闵僖不同。”孙毓、宋昌议，以穆王不之国，敦不仕诸侯，
不应三年。以义处之，敦宜服本服，一周而除。主穆王
丧祭，三年毕，乃吉祭献王毓云：“《礼》，君之子孙所以臣”
诸兄者，以临国故也。《礼》又与诸侯为兄弟服斩。谓邻
国之臣，于邻国之君有犹君之义故也。今穆王既不
之国，不臣兄弟，敦不仕诸侯，无邻国之义，异于闵、僖，
如符旨也。但丧无主，敦既奉诏绍国，受重主丧，典其
祭祀。《记》云：“大功者，主人之丧。有三年者，则必为之再
祭。”郑氏注云：“谓死者从父昆弟来为”丧主也。“有三年”
者，诸妻若子幼少也。“再祭”，谓大小祥也。穆妃及国臣
于礼皆当三年，此为有三年者，敦当为之主，大小两
祥祭也。且哀乐不可相杂，吉凶不相干，凶服在宫，哭
泣未绝。敦据主穆王之丧，而国制未除，则不得以本
亲服除，而伍吉祭献王也。